Sportlikust päevast võttis osa tuhatkond erinevas eas liikumisharrastajat. RMK Kõrvemaa nelikürituse arvestuses olid 2013. aastal parimad Allar Soo ja Heleri Kivil.
Kõrvemaa matka- ja suusakeskuses möödunud sportlik päev algas lastesõitudega, kus kõik tublid osalejad said hea sõidu eest partnerite auhindu ja diplomi. Pärast sõitu said väikesed ratturid RMK lastealal “Noorendik” uusi teadmisi metsas toimuva kohta, teatas MTÜ Spordiürituste Korraldamise Klubi BNS-ile.
Keskpäeval alanud rattamaratoni põhisõidule, 40,5 kilomeetrile pikkusele distantsile, startis ligi 700 jalgratturit. Oma paremuse pani tihedas grupifinišis maksma ja võttis võidu Helmet Tamkõrv klubist Amps-Extreme Sport ajaga üks tund, 12 minutit ja 30 sekundit, edestades Rietumu Delfin klubi esindajat Peeter Pruusi vaid ühe sekundiga. Tasavägises finišiheitluses jäi kolmandale kohale võitja klubikaaslane Alges Maasikmets. Esikolmikule järgnesid tihedas grupis Aksel Nõmmela, Raido Kodanipork, Siim Jalakas, Virgo Karu, Mirko Põldma ja Raido Saar.
Naiste konkurentsis tuli RMK Kõrvemaa rattamaratoni võitjaks teist aastat järjest Greete Steinburg Rakke spordiklubist ajaga üks tund, 22 minutit ja 41 sekundit, edestades 58 sekundiga Inge Kooli Tartu Ülikooli akadeemilisest spordiklubist. Kolmanda koha võitis Janelle Uibokand spordiklubist Peloton.
Lisaks põhidistantsile sõitis ligi 300 harrastajat ka 21,5 kilomeetri pikkusel rajal, kus paremusjärjestust ei selgitatud. Küll said kõik lõpetajad kirja distantsi läbimise aja.